和葉水心會昌觀小集
作者：戴栩
朝代：宋

paragraphs: 深居抱窮空，弱質資凍暴。
躡齊邇高堂，凌陰得重燠。
敗素諒難遷，窘逼尚可復。
再拜窺著書，甘以謝華轂。
涉海浩無津，眩汗頸爲縮。
萬葩拾一二，淺心自蘭菊。
喟焉懷世情，否泰幾翻覆。
經綸委道周，伊誰穫已熟。
哲人信委蛇，愛士比金玉。
盖摩集雲門，艇湊思遠瀆。
一觴爲我陶，千載期爾朂。
歲晏霜雪交，故林有喬木。